EPG คาดรายได้งวดปี 58/59 โต 25-30% จากงวดปี 57/58 ทำได้ราว 6.9 พันลบ.
EPG คาดรายได้งวดปี 58/59 โต 25-30% จากงวดปี 57/58 ทำได้ราว 6.9 พันลบ.
25 มี.ค. 2558

นายภวัฒน์ วิทูรปกรณ์ ประธานเจ้าหน้าที่บริหาร บริษัท อีสเทิร์นโพลีเมอร์ จำกัด (มหาชน) หรือ EPG เปิดเผยว่า บริษัทตั้งเป้ารายได้งวดปี 58/59 (สิ้นสุด มี.ค.59) ที่ราว 8.5-8.6 พันล้านบาท เติบโต 25-30% จากงวดปี 57/58 (สิ้นสุด 31 มี.ค.58) ที่คาดว่าจะมีรายได้ราว 6.9 พันล้านบาท โดยประเมินว่าทุกธุรกิจของบริษัทจะเติบโตแบบปกติราว 7-10% นอกจากนี้จะมีรายได้จากที่ล่าสุดบริษัทได้เข้าซื้อหุ้นของ บริษัท TJM Producr PTY Ltd(TJM)ราว 1.5 พันล้านบาทในงวดปีหน้า ซึ่งจะช่วยให้รายได้เติบโตได้ตามเป้าหมายที่วางไว้
ทั้งนี้ บริษัทตั้งเป้ารายได้จะขึ้นไปแตะ 1 หมื่นล้านบาทได้ในช่วงปี 60-61 และมีสัดส่วนรายได้จากต่างประเทศเพิ่มขึ้นเป็น 60-65% และในประเทศ 35-40% จากปัจจุบันบริษัทฯมีสัดส่วนรายได้จากต่างประเทศอยู่ 46% และจากในประเทศอยู่ 54% โดยบริษัทฯได้วางงบลงทุนในระยะเวลา 3 ปีไว้ราว 2.41 พันล้านบาท เพื่อใช้ในการเพิ่มกำลังการผลิตในไทย ขยายกำลังการผลิตในประเทศ และขยายกำลังการผลิตในสหรัฐฯ รวมไปถึงงบลงทุนในการเข้าซื้อกิจการ TJM ในช่วงที่ผ่านมา
นอกจากนี้ บริษัทยังอยู่ระหว่างเจรจาเพื่อเข้าซื้อกิจการอีก 2 แห่ง แบ่งเป็นในประเทศ 1 แห่ง คือธุรกิจบรรจุภัณฑ์ มูลค่าราว 500-600 ล้านบาท และในประเทศจีน 1 แห่ง คือธุรกิจชิ้นส่วนยานยนต์ มูลค่าหลักพันล้านบาท โดยการเข้าซื้อกิจการทั้ง 2 แห่งนี้คาดว่าจะได้ข้อสรุปในช่วงปลายปีนี้ สำหรับแหล่งเงินทุนในการเข้าซื้อกิจการบริษัทฯมีหลายทางเลือก ทั้งความสามารถในการกู้เงินจากธนาคาร ซึ่งปัจจุบันบริษัทฯมีอัตราส่วนหนี้สินต่อทุน(D/E)อยู่ที่ 0.5% และยังมองถึงการออกหุ้นกู้ ซึ่งทางบริษัทฯจะมองหาแนวทางในการใช้เครื่องทางการเงินที่มีต้นทุนต่ำที่สุด
สำหรับกำไรสุทธิในปี 58/59(สิ้นสุด 31 มี.ค.59) มีแนวโน้มสูงขึ้น ตามการเติบโตของรายได้ที่เพิ่มสูงขึ้น ในขณะเดียวกันยังได้รับผลดีจากราคาน้ำมันที่ปรับตัวลดลงมาอยู่ในระดับต่ำ ช่วยให้ต้นทุนการผลิตปรับลดลงค่อนข้างมาก นอกจากนี้หลังจากที่มียอดขายเติบโตอย่างต่อเนื่องส่งผลให้บริษัทฯได้ประโยชน์จากการประหยัดต้นทุนจากขนาดด้วย